Stærsti stjórnarandstöðuflokkurinn á Grænlandi er sigurvegari þingkosninganna sem haldnar voru í gær. Leiðtoginn, Múte B. Egede, verður líklega næsti formaður landstjórnarinnar eða forsætisráðherra.
Það fór eins og kannanir höfðu spáð að Inuit Ataqatigiit eða IA fékk flest atkvæði, um 37 af hundraði atkvæða og 12 af 31 sæti á grænlenska þinginu, Inatsisartut. IA verður helst líkt við Vinstri græn af íslenskum stjórnmálaflokkum. IA bætti við sig fjórum þingsætum og er því í lykilaðstöðu til að mynda nýja ríkisstjórn. Múte Bourup Egede, formaður flokksins, var þakklátur fyrir stuðning kjósenda, sigrinum fylgdi mikil ábyrgð.
Egede sagði að IA ætti nú möguleika á að móta framtíð Grænlands næstu fjögur árin. Kosningasigur IA þýðir að ekkert verður af fyrirætlunum um námurekstur í Kuannersuit eða Hvannarfjalli í grennd við Narsaq á Suður-Grænlandi. Flokkurinn var eindregið á móti vinnslunni vegna þess að auk sjaldgæfra verðmætra málma sem þarna er að finna stóð til að vinna úran. Samkvæmt könnun eru rúmlega 60 prósent Grænlendinga andvígir námuvinnslunni. Stuðningur fráfarandi stjórnarflokks, Siumut, við námuvinnsluna gæti hafa kostað flokkinn atkvæði. Einnig voru innanflokksátök flokknum til trafala, Kim Kielsen, formaður flokksins frá 2014, missti það embætti seint á síðasta ári. Nýi formaðurinn, Erik Jensen, sagði þegar úrslitin voru ljós að flokksmenn viðurkenndu val kjósenda.
Múte B. Egede, sem verður að öllum líkindum næsti formaður landstjórnarinnar eða forsætisráðherra Grænlands er 34 ára. Þrátt fyrir ungan aldur er hann enginn nýgræðingur í pólitík, hann var formaður ungliðahreyfingar IA og formaður Stúdentaráðs Grænlandsháskóla. Hann tók við sem formaður flokksins fyrir þremur árum.
Stjórnarskipti verða líklega á Grænlandi í kjölfar kosningasigurs Inuit Ataqatigiit (Ínúít Atta-ka-tík-itt.) Leiðtogi flokksins, Múte B. Egede er þakklátur fyrir stuðninginn.